ร้าน Tsunami sushi buffet เป็นร้านญี่ปุ่นบุฟเฟ่ต์เปิดใหม่ไม่นาน ปัจจุบันมีสามสาขาแล้ว สาขานี้ตั้งอยู่หน้าถ.ชัยพฤกษ์ใกล้ๆสี่แยกไฟแดงตามแผนที่ ตรงข้ามร้าน Fin shabu ฝั่งเดียวกับ Familymart เปิดทุกวันยกเว้นอังคาร 12.00 - 22.00 น. สามารถจอดรถได้หน้าร้าน ตัวร้านไม่ใหญ่มาก ที่นั่งมีประมาณ 9-10 โต๊ะ บุฟเฟ่ต์ที่นี่ราคาเริ่มต้นตั้งแต่ 400-450 ขึ้นมาเป็น 499 จนล่าสุดขึ้นมาเป็น 539 บาทต่อคนรวมเครื่องดื่ม ทานได้ 90 นาที เมนูเหมือนบุฟเฟ่ต์ญี่ปุ่นทั่วไปมีทั้งซาซิมิ ซูชิ ของร้อนพวกปิ้งย่างต่างๆ ของทานเล่นญี่ปุ่นต่างๆ มาวันนี้ได้ลองไปหลายอย่าง ที่ชอบสุดคือ ท้องปลาแซลม่อนย่าง ปลาเงินทอด แคลิฟอร์เนียลาวาโรล พวกเมนูปลาไหลต่างๆ ชิโระมากุโระหรือทูน่าขาวเนื้อนุ่มขาวมันอร่อยละลายในปากเลย ซูชิปลาเอ็นกาวะ ไข่ตุ๋น ซุปมิโสะ หนังปลาแซลม่อนทอด เทมปุระที่แป้งอร่อยมาก ยำสลัดไข่กุ้ง อย่างอื่นยังถือว่ากลางๆไม่ค่อยเด่น ส่วนปลาดิบที่นี่ยังไม่ค่อยสดนัก เนื้อปลาติดคาวโดยเฉพาะปลามากุโร่หรือทูน่าและแซลม่อนที่เนื้อเละแอบติดคาวไปนิด แซลม่อนชุดแรกๆอร่อยอยู่ ชุดหลังๆเนื้อเละไปหน่อยไม่อร่อยเลย ปลาไข่และพวกย่างซีอิ๊วทั้งหลายติดจืดไปหน่อย ขิงดองไม่มี ไชเท้าฝอยแข็งไปนิด โชยุมาตรฐานแต่วาซาบิไม่ผ่าน เนื้อวากิวเหนียวและติดคาวเลยไม่อร่อยเลย แซลม่อนรมควันติดเค็มไปนิด ไอศกรีมใช้ของไอเฟรชอร่อยมาตรฐาน  
สิ่งที่ต้องติงเรื่องร้านเลยคือการบริการที่รอนานพอควรกว่าจะได้ของครบ กว่าจะสั่งใหม่ได้ต้องเรียกพนักงานหลายรอบมากกว่าจะได้สั่ง เสียเวลาไปหน่อย รสชาติอาหารโดยรวมอร่อยน้อยกว่าที่คาดไว้เยอะ อาหารยังไม่สดเท่าที่ควร  เมนูถือว่าหลากหลายสมราคาอยู่ ยังไม่ค่อยแนะนำสำหรับคนที่จะมาทานเอาอร่อย แนะนำกับคนที่อยากทานปลาดิบหรือซูชิให้หายอยากมากกว่า
*เตือนไว้สำหรับท่านที่ชอบทานทูน่าขาวหรือ escolar ประมาณ 2-3 วันถ้าทานเกิน 160 กรัม ท่านจะถ่ายออกมาเป็นน้ำมันสีส้มเรียก keriorrhea แบบที่ไม่สามารถคุมได้และจะออกมากับการผายลมจนเปื้อนกางเกง (รูปแรกที่เห็นทูน่าขาวเยอะ ส่วนตัวทานมาเท่านั้นคนเดียวหมดเลย หลังจากนั้น 2-3 วันมีอาการเลย หารูปในกูเกิ้ลดูได้ ตัวปลารสชาติแบบโอโทโร่แต่ไม่มีพิษอะไรนักและมันอร่อยจริงๆ)